**Jesenný relykros opäť nesklamal**

**Orechová Potôň, 20. október 2025 – Predposledný októbrový víkend na okruhu SLOVAKIA RING patril tradičnému jesennému podujatiu - relykrosovým majstrovstvám Slovenska, Česka, Maďarska a FIA zóny strednej Európy. Na štart sa postavilo 138 pretekárov z piatich krajín Európy. Diváci na tribúnach boli svedkami množstva súbojov a drámy až do posledného okamihu.**

Počas víkendu sa na trati dlhej 1400 metrov predstavili jazdci v 5 rôznych divíziách zónových pretekov, troch národných šampionátov a piatich pridružených v rámci pretekov Rallycross Cupu. Piatkové voľné tréningy a rozjazdy patrili primárne Rallycross Cupu, ktorého finálové jazdy prebehli ešte počas rovnakého dňa. Najrýchlejšími tromi jazdcami divízie S1600+ aj so slovenskou účasťou sa stal Vlado Marko na VW Polo pred Stanislavom Trnkom z Českej republiky na Škode Fabia a tretím Slovákom Jakubom Tarinom na Seate Leon.

Sobota patrila tréningom a dvom sériám rozjázd majstrovských divízií. Za veterného, ale suchého počasia jazdci zbierali dôležité body pre nedeľné semi- a finálové jazdy.

Nedeľa už patrila tretím rozjazdám a následne semi/finálovým jazdám. Za krásneho slnečného počasia boli diváci na tribúnach opäť svedkami množstva súbojov a napínavých pretekov do posledných chvíľ.

Najväčším ťahákom bola už tradične najsilnejšia trieda Super Cars, v rámci ktorej štartujú špeciály s pohonom 4x4 a výkonom cez 500 koní a v ktorej tentokrát štartovala až pätica Slovákov. Žiaľ, technické problémy, ktoré sprevádzali väčšinu našich jazdcov počas celého víkendu, ich odsunuli do úlohy náhradníkov finálového roštu. Do finále napokon ako jediný postúpil Pavol Zlatoš na Mitsubishi Lancer Evo 9, ktorý obsadil nakoniec piate miesto. Na prvom mieste skončil István Antal na Audi A1, druhý Aleš Fučík z Česka na VW Polo a tretie miesto získal Poliak Zbigniew Staniszewski na Forde Fiesta R5.

Zaujímavé súboje zažili diváci v triede STC+2000, v ktorej bojoval aj náš Jakub Tarina na Seate Leon štartujúci z tretieho miesta. Ten skončil nakoniec na štvrtej priečke za trojicou Ondřej Šenk z Česka (Škoda Fabia), Oliwierom Dobrowolskim z Poľska na BMW M3 a víťazom Tomášom Michalom z Česka na VW Polo.

Posledným motoristickým podujatím, ktoré uzavrie sezónu na okruhu SLOVAKIA RING ako aj na Slovensku, bude tradičná exhibičná rely **KEKO AUTO SHOW v dňoch 14.-15.11.2025**.

Viac informácií o podujatí a kompletné výsledky sú dostupné na [www.slovakiaring.sk](http://www.slovakiaring.sk)

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie pre prestížne svetové šampionáty pod hlavičkami FIA a FIM. Od roku 2010 prináša podujatia pre profesionálnych jazdcov, amatérov, firmy a širokú verejnosť.*

*SLOVAKIA RING pri Orechovej Potôni predstavuje jedinečný areál - jediný svojho druhu na Slovensku. Ponúka možnosti jazdiť na profesionálnom automotodróme, zdokonaliť sa v škole bezpečnej jazdy, vyskúšať si terénnu jazdu vo vynovenom* ***off-road areáli*** *a užiť si relax v hoteli. Súčasťou širšieho areálu je aj* ***Malkia Park*** *-**útočisko pre exotické zvieratá. K novým atrakciám patrí tiež* ***Vojenské múzeum.*** *Pre všetkých, ktorí si chcú preveriť a zdokonaliť svoje jazdecké zručnosti - či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie. Poslednou akvizíciou v areáli je špičkové* ***Slovenské motokárové centrum*** *a jeho vonkajšia dráha dlhá 1170m. To ponúka bezkonkurenčný priestor pre aktívne jazdy na motokárach pre deti, dospelých ale aj majiteľov vlastných motokár. Centrum a dráha je ako jediná na Slovensku homologizovaná licenciou CIK-FIA.*

**GENERÁLNYM REKLAMNÝM PARTNEROM OKRUHU JE OMV SLOVENSKO.**

**Ďalšie informácie:**

|  |  |
| --- | --- |
| Ing. Peter PeczeMarketing Director, SLOVAKIA RINGmobil: +421 911 423 134e-mail: pecze@slovakiaring.sk |  |